
Pristatydama 2011 m. biudžeto projektą, Vyriausybė pagaliau prakalbo ir apie planą kitąmet iš šešėlinės ekonomikos atimti daugiau kaip milijardą litų. Toks valdžios noras, be abejo, yra sveikintinas. Tačiau problema ta, kad prakalbusi apie planus kovoti su šešėline ekonomika Vyriausybė taip ir nepateikė konkrečių pasiūlymų tiems planams įgyvendinti. Taip pat tik bendromis frazėmis apsiribojo premjero, ministrų ir kitų valdžios atstovų komentarai, kuriuos vaizdžiai atspindėjo finansų ministrės raginimas „diegti nepakantumą mokesčių slėpimui, nes tai nenaudinga pirmiausia patiems Lietuvos žmonėms.“ 

Kuomet nepateikiama konkreti programa nei kaip bus sustiprinta ir sugriežtinta kontroliuojančių institucijų veikla, nei kokia ir kaip ruošiama įstatyminė bazė, tenka rimtai suabejoti tokių planų realumu. Tačiau bet kokiu atveju nuolatos akcentuojama kova su šešėliu ir korupcija duos politinių dividendų rinkimuose.

Socialdemokratų sąjunga jau eilę metų siūlo stiprinti ir griežtinti įstatyminę bazę bei aktyvinti kontroliuojančių institucijų veiklą. Įgyvendinus LSDS siūlymus, realiai galima kalbėti ne apie vieno, o mažiausiai keleto milijardų litų ištraukimą iš šešėlinės ekonomikos. Su biudžeto, jį lydinčių įstatymų projektų dėl mokesčių, kitų su finansais susijusių klausimų, kurie pateikti Seimui būtina svarstyti ir priimti, mūsų nuomone, pamatinius kovai su šešėliu ir korupcija įstatymus. Pirmiausia būtina įvesti visuotinį pajamų, išlaidų ir turto deklaravimą, sunkiems ekonominiams finansiniams nusikaltimams panaikinti senaties terminą (dar 2006 m. LSDS pateikė atitinkamas Baudžiamojo kodekso pataisas, kurias siūlė svarstyti Seime), taikyti turto konfiskavimą, jį įsigijus nepagrįstomis, neteisėtomis lėšomis. Taip pat būtina taisyti partijų ir rinkimų kampanijų finansavimo įstatymą, atribojant politines organizacijas ir politikus nuo suinteresuotų verslo grupių įtakos, didinti konkurencingumą verslo sektoriuje, stiprinant smulkiojo verslo galimybes, ribojant stambiųjų gobšumą bei rinkų monopolizavimą ir t.t.
Socialdemokratų sąjunga neabejoja, kad taip būtų padaryta rimta pradžia kovai su šešėline ekonomika ir korupcija bei taptų tvirta prevencine priemone ateičiai sprendžiant šias problemas.

